b'\n_START_ARTICLE_\nAdalbert\n_START_PARAGRAPH_\nPyh\xc3\xa4 Adalbert (puolaksi Wojciech, t\xc5\xa1ekiksi Vojt\xc4\x9bch) (956 \xe2\x80\x93 23. huhtikuuta 997) oli Prahassa el\xc3\xa4nyt piispa, joka kanonisoitiin B\xc3\xb6\xc3\xb6min, Puolan, Unkarin ja Preussin suojelus\xc2\xadpyhimykseksi vuonna 999. H\xc3\xa4n k\xc3\xa4rsi marttyyrikuoleman yritt\xc3\xa4ess\xc3\xa4\xc3\xa4n k\xc3\xa4\xc3\xa4nnytt\xc3\xa4\xc3\xa4 It\xc3\xa4meren ranta-alueiden pakanallisia preussilaisia kristinuskoon._NEWLINE_Adalbert syntyi b\xc3\xb6\xc3\xb6mil\xc3\xa4iseen ruhtinassukuun yhten\xc3\xa4 kuudesta veljeksest\xc3\xa4. H\xc3\xa4n opiskeli teologiaa kymmenen vuotta Magdeburgissa Magdeburgin Adalbertin johdolla, ja t\xc3\xa4m\xc3\xa4n kuoltua otti itsekin nimen Adalbert Vojt\xc4\x9bch. Adalbert Vojt\xc4\x9bch oli ahkera ja lahjakas, ja h\xc3\xa4nest\xc3\xa4 tuli pian tunnettu kirkonmies koko Euroopassa._NEWLINE_Vuonna 980 Adalbert p\xc3\xa4\xc3\xa4tti opintonsa ja palasi Prahaan miss\xc3\xa4 h\xc3\xa4nest\xc3\xa4 tuli ensin pappi ja vuonna 982 piispa. H\xc3\xa4n oli Prahan ensimm\xc3\xa4inen t\xc5\xa1ekkil\xc3\xa4is\xc2\xadsyntyinen piispa. H\xc3\xa4net tunnettiin hyv\xc3\xa4ntekev\xc3\xa4isyydest\xc3\xa4 ja vaatimattomuudesta. Ty\xc3\xb6 oli rankkaa, vaikka p\xc3\xa4\xc3\xa4osa b\xc3\xb6\xc3\xb6mil\xc3\xa4isist\xc3\xa4 oli kastettu kristityiksi, sill\xc3\xa4 pakanalliset tavat kuten moniavioisuus olivat yleisi\xc3\xa4 alueella._NEWLINE_Vuonna 988 Adalbert luopui piispanvirasta ja l\xc3\xa4hti Roomaan el\xc3\xa4\xc3\xa4kseen erakkona luostarissa. Vuonna 992 paavi l\xc3\xa4hetti h\xc3\xa4net takaisin B\xc3\xb6\xc3\xb6miin. Siell\xc3\xa4 h\xc3\xa4n perusti Brenovin luostarin l\xc3\xa4helle Prahaa. Kronikan mukaan piispanvirka oli Adalbertille rasite, ja h\xc3\xa4n tarjosi sit\xc3\xa4 Strachvasille._NEWLINE_Adalbert Vojt\xc4\x9bchin veljet saivat surmansa alueen valtataisteluissa, ja Adalbert Vojt\xc4\x9bch l\xc3\xa4hti maasta. H\xc3\xa4n meni Unkariin ja kastoi madjaariruhtinaan G\xc3\xa9zan ja h\xc3\xa4nen poikansa Istv\xc3\xa1nin, josta tuli my\xc3\xb6hemmin Tapani Pyh\xc3\xa4. Adalbert pist\xc3\xa4ytyi lyhyesti Puolassa ja jatkoi Preussiin tekem\xc3\xa4\xc3\xa4n l\xc3\xa4hetysty\xc3\xb6t\xc3\xa4 yhdess\xc3\xa4 puolalaisen sotajoukon kanssa._NEWLINE_Adalbertin aikainen l\xc3\xa4hetysty\xc3\xb6 oli yksinkertaista: koska pakanallinen kansa palvoi pyhi\xc3\xa4 tammilehtoja, l\xc3\xa4hetysty\xc3\xb6n tekij\xc3\xa4t tuhosivat niit\xc3\xa4. Adalbertia varoitettiin koskemasta Preussin lehtoihin, mutta h\xc3\xa4n ei kuunnellut. Niinp\xc3\xa4 h\xc3\xa4net surmattiin pakanapappien yllytyksest\xc3\xa4 vuonna 997 It\xc3\xa4meren rannalla Trusossa (nykyinen Elblag)._NEWLINE_Adalbert julistettiin pyh\xc3\xa4ksi Adalbert Prahalaiseksi muutamia vuosia my\xc3\xb6hemmin.'